कहते हैं आसमान में जब कोई तारा टूटता है तो वह टूटने से पहले बहुत आवाजों देता है। शायद अपने आसमान को। शायद कहकशां में छूटते सितारों को। टूट बिखरने से पहले तक इस तारे के जिस्म से आग के गोले निकलते हैं, जिसे देखने वाले आसमानी आतिशबाजी क़रार देते हैं, लेकिन आसमान में उड़ते परिंदे आतिशबाजी और तारा टूटने के फर्क को बख़ूबी जानते हैं। आसमान, चांद, तारे, बादल, हवा के झोंके, पेड़ और परिंदे के बीच बड़ा गहरा रिश्ता है। ये सब एक-दूसरे के बारे में सब जानते हैं। सो जब कभी परिंदों के झुंड आकाश में बेचैनी से दौड़ते-फिरते आवाजों करते हैं तो न जाने क्यों मुझे लगता है कि जरूर कोई तारा टूटने वाला है।
इंसान इस कायनात की सबसे अनोखी चीज है, लेकिन है तो वह भी टूटने वाली चीज ही। सो वो टूटता भी है तो अपने ही अंदाज में। हौसलामंद इंसान अव्वल तो टूटने से ही इनकार करता है और जब टूटता भी है तो इस तरह ‘कि जमाना मिसाल दे।’ जयकिशन के बाद शंकर को तोड़ने की हजार कोशिशें हुईं, लेकिन उसे तोड़ने में भी पूरे सोलह साल लग गए। 26 अप्रैल, 1987 को आख़िर उन्होंने जयकिशन की राह ली। इन सोलह सालों में उन्होंने दुनिया की तमाम चुनौतियों को जिस हौसले के साथ झेला, उसे देखकर जी चाहता है कि उनकी शान में शकेब जलाली का एक शेर पढ़ दूं। ‘हर चंद राख हो के बिखरना है राह में / जलते हुए परों से उड़ा हूं मुझे भी देख।’
इन सालों में वे अकेले उड़ान भरने में लगे रहे। वह भी झुलसे हुए जिस्म और सुलगती हुई आत्मा के साथ। 1949 से 1971 के बीच 22 बरस में इस जोड़ी ने 130 फिल्मों में संगीत दिया। जयकिशन की मृत्यु के बाद के सोलह बरस में शंकर ने अकेले ही इसी नाम से लगभग 44 फिल्मों में संगीत दिया। इन फिल्मों के गीत-संगीत ने जमाने को मौका दिया कि वो यह कह सके कि जयकिशन के बाद शंकर में वो जादू नहीं रहा, जो कभी था, लेकिन हकीकत कुछ और है।
शंकर-जयकिशन ने अपने संगीत के लिए भी जोड़ियां बनाई थीं। अभिनेताओं में सबसे ज्यादा फिल्में उन्होंने कीं शम्मी कपूर के साथ, दूसरे नंबर पर थे राज कपूर, तीसरे नंबर पर थे राजेंद्र कुमार। जयकिशन के जाते-जाते यह तीनों सितारे ढलान पर थे। 1971 में शंकर-जयकिशन की 17 लॉप फिल्मों की लिस्ट में सबसे ज्यादा फिल्में शम्मी कपूर की ही हैं। राज कपूर भी ‘मेरा नाम जोकर’ बनाकर बैठ गए थे। राजेंद्र कुमार भी अपनी गति प्राप्त कर चुके थे।
इसी बुरे दौर में जयकिशन का जाना शंकर जी के लिए एक जजबाती सदमा था। उससे भी पहले उनके संगीत को अपनी कविता से सजाने वाले शैलेंद्र भी जा चुके थे। यह एक हकीकत है कि 1949 से 1966 तक इन दोनों को साथ काम करते-करते एक-दूसरे की आदत सी हो चुकी थी। शैलेंद्र के बाद न जाने कितने गीतकारों में शैलेंद्र ढूंढ़ते रहे मगर शैलेंद्र तो एक ही थे। और वे जा चुके थे।'
तीसरे यह कि निर्माता उनको पहले की तरह बड़े आर्केस्ट्रा देने को तैयार न थे। और उस पर बड़ी मुश्किल शंकर जी ने ख़ुद मोल ले रखी थी। वह थी लता मंगेशकर से पंगा। शारदा को लता बनाने की जिद में वे उन्हें खो चुके थे। और यह एक सच्चाई है कि ‘बरसात’(49) के व़क्त से ही लता की आवाज ने इस जोड़ी के संगीत की कामयाबी में एक अहम भूमिका निभाई थी। सो बिना शैलेंद्र, बिना जयकिशन और बिना लता मंगेशकर, अकेले शंकर जगाते भी तो कितना जादू जगाते।
इन नासाजगार हालात में शंकर का अक्खड़पन कम भले ही हुआ हो, लेकिन खत्म नहीं हुआ। इस बात पर ग़ौर करें कि मुकेश जैसे दोस्तों की कोशिशों से लता मंगेशकर शंकर जी के लिए फिल्म ‘संन्यासी’(75) के गीत गाने को तैयार हो गईं। इन हिट गीतों के साथ शंकर जी ने अपने हुनर का लोहा दुनिया से मनवा लिया। जमाने को एहसास हुआ कि शंकर-जयकिशन का जादू अभी ख़त्म नहीं हुआ है, लेकिन शंकर अपनी आदत से बाज नहीं आते थे।
अव्वल तो उनको इस बात का गुमान था कि लता मंगेशकर को उनके ही गीतों ने लता मंगेशकर बनाया और दूसरे यह कि संगीतकार गायक से बड़ा होता है। इतनी सारी मुसीबतों से घिरे हुए भी वे यह बातें दोहराने से चूकते नहीं थे। अस्सी के दशक में अपने एक रेडियो इंटरव्यू के दौरान भी उन्होंने जो कुछ कहा, जरा उसे सुन लीजिए। बिना लता मंगेशकर का नाम लिए यह बात हो रही है, जरा ग़ौर से सुनिए।
‘शंकर : .. अभी हिंदुस्तान की एक बड़ी सिंगर का नाम बोलूंगा तो वो मुझे परेशान करेगी, लेकिन लाया कौन? मेरे खयाल से इससे पहले ताज में एक रिसेप्शन था। नरगिस दत्त ने उसमें बरसात का एक तसक़िरा किया और उसमें ये क्लीयर बात की कि इन सिंगरों को कौन लाया तो शंकर-जयकिशन ने, लेकिन मैं नाम नहीं बतलाऊंगा।
सवाल : नहीं तो, जो नाम आप बताना नहीं चाह रहे वो समझ हम भी गए, लेकिन सवाल यह कि ये लोग उस नाम से इतने मारूफ क्यों हैं?
शंकर : साहब मैं तो शहीद हो गया। सात साल तो झगड़ा रहा। सात साल तक कोई गाना-बजाना हुआ ही नहीं साहब। अब कहीं जा के हुआ है तो अभी इसके बारे में मुझसे नहीं पूछें तो अच्छा है।
सवाल : पंडित जसराज ने कहा था लता जी के बारे में कि तीन मिनट में वो जो इम्पेक्ट छोड़ जाती हैं, वो कोई गवैया दो घंटे में नहीं छोड़ पाता।
शंकर : तो ये तो लता बाई की नहीं म्यूजिक डायरेक्टर की बात कही है। कैसी बात कर रहे हैं। बताइए न हमने कंपोज किया तभी तो वो तीन मिनट का है न?’
तो साहब आपको अंदाज हो गया होगा कि अपने आख़िरी व़क्त में शंकर जी के संगीत में कुछ कमी भले आ गई हो, लेकिन उनके बांकपन में कोई कमी नहीं आई।
और..
25 अप्रैल, 1987 की शाम, हस्बे-मामूल शंकर जी शाम में घर लौटे। अगले दिन सुबह फिल्म ‘गौरी’ के लिए रिकॉर्डिग तय थी। सुबह रिकॉर्डिग स्टूडियो पर उनके असिस्टेंट इनाक डेनियल्स और तमाम साजिांदे उनकी राह तकते बैठे थे, लेकिन आख़िर में शंकर जी की बजाय उनकी ख़बर आई। वे नहीं रहे।
लोगों तक जब ये ख़बर पहुंची, तब तक शंकर जी के चार-पांच नजदीकी दोस्तों की मौजूदगी में उनका अंतिम संस्कार भी हो चुका था। कोई फिल्मी हस्ती उस व़क्त वहां मौजूद नहीं थी। राज कपूर भी नहीं। उन्हें भी ख़बर देर से ही मिली। पर जब ख़बर मिली तो वे भी अंदर से कुछ और टूट गए। जिन चीजों ने शंकर को तोड़ा था, उनसे वे भी तो लगातार टूट ही रहे थे। शंकर जी के छह महीने बाद ही वे भी तो चले गए।
फिलहाल तो मुझे भी चलना है। वैसा वाला नहीं। बस वो अपना हर हफ्ते वाला। पर जाते-जाते इतना कह दूं कि अगली बार छेड़ेंगे कोई नया नग़मा।
जय-जय।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva